钦定古今图书集成/明伦汇编/氏族典/第239卷 > 张荐
## 钦定古今图书集成/明伦汇编/氏族典/第239卷 > 张荐

按《唐书张荐传》：“荐字孝举，深州陆泽人。敏锐有文辞，
能为《周官》《左氏春秋》。初为颜真卿叹赏。大历中，浙西
观察使李涵表荐才任史官，诏授左司御率府兵曹
参军，以母老辞不就。丧除礼部侍郎，于邵以闻，召充
史馆修撰，兼阳翟尉。真卿为李希烈所拘，遣兄子岘
及家仆奏事，五辈皆留内客省，不得出。荐上疏，卢杞”
持之，不报。朱泚反，诡姓名伏匿城中，著《史遁先生传》。
京师平，擢左拾遗。论杞奸恶倾覆，不当用，德宗纳之。
贞元元年，帝亲郊，用荐为太常博士。关播送咸安公
主于回纥，以荐为判官。还迁工部员外郎。久之，擢谏
议大夫，复为史馆修撰，改秘书少监。使回鹘，还为监。
吐蕃。赞普死，擢荐工部侍郎，为吊祭使。荐占对详辩，
三使绝域，始兼侍御史中丞，后迁大夫。次赤岭，被病
卒，年六十一。吐蕃传其柩以归。顺宗立，问至，赠礼部
尚书，谥曰宪。